Henricus Dei gratia Altisiodorensis (sic) episcopus omnibus in Christo fidelibus, ad præsentes litteræ pervenerint, vitam bonam et exitum beatum. Noverit universitas vestra quod constitutis in præsentia viro religioso Girando priore Belli loci de Bello Larrico cartusiensis ordinis, pro se et pro domo sua ex una parte, et nobilibus Gaufrido de Montibus, milite, et Petronilla, uxore sua ex altera, recognoverunt plane dicti nobiles se vendidisse fratribus dictæ domus quicquid juris habebant in costa super stagnum suum a brullato usque ad calciatam stagni cum libero usuario petrariæ suæ quæ juxta est in eadem costa super molendinum stagni ad lapides pro eorum libitu quotiens voluerint capiendos, et quicquid habebant ex altera parte in terris et in brueriis et in omni jure inter terras prioratus de Sayssiaco et metas positas ad albas spinas ex opposito in longum et in latum inter viam de Galchiaco et aliam viam oppositam in latere meridiano quæ tendit a Villa Laterii apud Galchiacum, quæ omnia movebant de capite Petronillæ prædictæ. Addiderunt etiam quod de venditionis pretio erat eis integre satisfactum. Ad hæc autem dictus Girandus prior ipsis videntibus confectum super hiis a priore Sayssiaci Aschero ipsorum beneplacito instrumentum ostendit, in quo hæc omnia sufficienter distincta vidimus, simul etiam pro dictus prior Ascherus dominus feudi illa concesserat et laudaverat fratribus memoratis. Quod autem a sæpedictis nobilibus audivimus et ostenso nobis vidimus instrumento, ad ipsorum instantiam intuitu etiam pietatis commoti ut viris religiosis jus suum maneat inconcussum qui nihil prorsus possident intra suos terminos brevi satis spatio coartatos sub sigillo nostro in majestatis oculis fideliter attestamur. Actum anno Domini Mº ducentessimo, tricessimo mense (sic).